รัฐบาลไทย-ข่าวทำเนียบรัฐบาล-“เฉลิมชัย” นำทีมลงใต้ ติดตามสถานการณ์น้ำ
วันศุกร์ที่ 6 ธันวาคม 2562
“เฉลิมชัย” นําทีมลงใต้ ติดตามสถานการณ์น้ํา
“เฉลิมชัย” นําทีมลงใต้ ติดตามสถานการณ์น้ํา สร้างความมั่นใจในการป้องกันและบรรเทาอุทกภัยใน อ.หาดใหญ่ ย้ําทุกจว.เตรียมแผนรับมือเพื่อให้เกิดความเสียหายน้อยที่สุด
วันนี้ (6 ธ.ค. 62) นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ และคณะ ลงพื้นที่ติดตามสถานการณ์น้ํา และความคืบหน้าโครงการบรรเทาอุทกภัยอําเภอหาดใหญ่ (ระยะที่ 2) จังหวัดสงขลา โดยมี นายประพิศ จันทร์มา รองอธิบดีกรมชลประทาน นายปริญญา สัคคะนายก ผู้อํานวยการสํานักชลประทานที่ 15 รักษาราชการแทนผู้อํานวยการสํานักชลประทานที่ 16 และนายเสริมชัย เซียวศิริถาวร ผู้อํานวยการสํานักพัฒนาแหล่งน้ําขนาดใหญ่ พร้อมด้วยเจ้าหน้าที่ผู้เกี่ยวข้องให้การต้อนรับและบรรยายสรุปความก้าวหน้าของโครงการฯ ณ สํานักงานก่อสร้างชลประทานขนาดใหญ่ที่ 11 อําเภอหาดใหญ่ จังหวัดสงขลา ก่อนลงพื้นที่ตรวจเยี่ยมบริเวณก่อสร้างประตูระบายน้ําหน้าควน คลองภูมินารถดําริ (คลองระบายน้ํา ร.1)
รมว.เกษตรฯ กล่าวว่า กระทรวงเกษตรและสหกรณ์ได้ให้ความสําคัญในเรื่องการป้องกันและบรรเทาอุทกภัยในพื้นที่อําเภอหาดใหญ่เป็นอย่างมาก จากการลงพื้นที่ติดตามงานก่อสร้างปรับปรุงคลองระบายน้ํา ร.1 เพื่อเพิ่มประสิทธิภาพการระบายน้ําในวันนี้ ซึ่งเป็นครั้งที่ 2 ที่ตรวจเยี่ยม มีความคืบหน้าไปแล้วประมาณร้อยละ 68 เป็นที่น่าพอใจ ซึ่งได้กําชับให้เจ้าหน้าที่เร่งวางแผนและเตรียมความพร้อมล่วงหน้าในการป้องกันและบรรเทาอุทกภัยในช่วงมรสุมเพื่อให้สามารถระบายน้ําได้อย่างเต็มที่ อีกทั้งคาดว่าหากเกิดฝนตกหนักเหมือนปี 2553 ก็สามารถรับมือได้ จึงขอให้ชาวหาดใหญ่มั่นใจได้
รมว.เกษตรฯ กล่าวต่อไปว่า อ.หาดใหญ่ ถือเป็นพื้นที่เศรษฐกิจที่สําคัญ ซึ่งในปี 2531, 2534 และ ปี 2553 ได้เกิดน้ําท่วมครั้งใหญ่ทําให้มีมูลค่าความเสียหาย กว่า 10,000 ล้านบาท เสียหายมากกว่าพื้นที่การเกษตรโดยทั่วไป ดังนั้นได้กําชับให้สํานักชลประทานทุกแห่งทั่วประเทศเตรียมความพร้อมวางแผนล่วงหน้า เตรียมเครื่องจักรเครื่องมือให้อยู่ในสภาพพร้อมใช้งาน หากขาดสิ่งใดให้แจ้งมาที่กรมชลประทาน อย่างไรก็ตามนอกจากการป้องกันอุทกภัยแล้ว จะต้องหามาตรการบริหารจัดการน้ําให้มีเพียงพอต่อการอุปโภค บริโภค และภัยแล้งที่จะเกิดขึ้นต่อไป เน้นย้ําว่าต้องให้เกิดความเดือดร้อนน้อยที่สุด นอกจากนี้ในเรื่องของงบประมาณการดําเนินงานก่อสร้างต้องคํานึงถึงประโยชน์ของประชาชนเป็นหลัก เพื่อให้โครงการแล้วเสร็จ สามารถดําเนินการได้อย่างมีประสิทธิภาพต่อไป
ด้าน นายประพิศ จันทร์มา รองอธิบดีกรมชลประทาน กล่าวเพิ่มเติมว่า ในส่วนของโครงการบรรเทาอุทกภัยอําเภอหาดใหญ่ (ระยะที่ 2) เป็นโครงการเพิ่มประสิทธิภาพการระบายน้ําคลองระบายน้ํา ร.1 จากเดิมสามารถระบายน้ําได้ 465 ลบ.ม./วินาที เพิ่มเป็น 1,200 ลบ.ม./วินาที เมื่อรวมกับปริมาณน้ําที่ระบายผ่านคลองอู่ตะเภาในอัตรา 465 ลบ.ม./วินาที ทําให้สามารถเพิ่มศักยภาพในการระบายน้ําได้สูงสุดรวมกันประมาณ 1,665 ลบ.ม./วินาที ปัจจุบันแม้ว่าคลองระบายน้ํา ร.1 จะยังก่อสร้างไม่แล้วเสร็จสมบูรณ์ แต่องค์ประกอบหลักเช่น ประตูระบายน้ําหน้าควน 2 ซึ่งเป็นจุดที่จะแบ่งน้ํามาจากคลองอู่ตะเภา ได้ดําเนินการก่อสร้างและติดตั้งบานระบายน้ําเสร็จเรียบร้อยแล้ว สามารถบริหารจัดการน้ําโดยการเปิดปิดบาน เพื่อควบคุมปริมาณน้ําที่จะไหลเข้าสู่คลองระบายน้ํา ร.1 และคลองระบายน้ํา ร.1 ซึ่งได้ทําการปรับปรุงโดยการขุดขยายความกว้างของคลองระบายน้ําจากเดิมท้องคลองกว้าง 24 เมตร ขยายเป็น 70 เมตร พร้อมทั้งก่อสร้างกําแพงคอนกรีต แล้วเสร็จไปกว่าร้อยละ 80 ทําให้คลองระบายน้ํา ร.1 ในปัจจุบันจะสามารถช่วยในการระบายน้ําในช่วงฤดูฝนนี้ได้สูงสุดประมาณ 1,000 ลบ.ม./วินาที โดยภาพรวมมีความคืบหน้าไปแล้วประมาณร้อยละ 68
“หากโครงการบรรเทาอุทกภัยอําเภอหาดใหญ่ (ระยะที่ 2) แล้วเสร็จจะสามารถเพิ่มประสิทธิภาพในการระบายน้ําและบรรเทาปัญหาอุทกภัยในเขตอําเภอหาดใหญ่ ซึ่งเป็นเขตเศรษฐกิจที่สร้างรายได้หลักที่สําคัญแห่งหนึ่งของประเทศได้เป็นอย่างมาก” นายประพิศ กล่าว
สําหรับสถานการณ์น้ําในพื้นที่อําเภอหาดใหญ่ ปัจจุบันลุ่มน้ําคลองอู่ตะเภา จังหวัดสงขลา ที่สถานีวัดน้ําท่า X.173 A บ้านม่วงก็อง อําเภอสะเดา ระดับน้ํายังต่ํากว่าตลิ่งประมาณ 6.17 เมตร ที่สถานีวัดน้ํา X.90 บ้านบางศาลา อําเภอคลองหอยโข่ง ระดับน้ํายังต่ํากว่าตลิ่งประมาณ 6.56 เมตร ส่วนที่ประตูระบายน้ําคลองอู่ตะเภา อําเภอหาดใหญ่ มีปริมาณน้ําไหลผ่านประมาณ 19.34 ลบ.ม. ต่อวินาที ระดับน้ํายังต่ํากว่าตลิ่ง 6.1 เมตร และที่สถานีวัดน้ํา X.44 อําเภอหาดใหญ่ มีปริมาณน้ําไหลผ่านประมาณ 29.8 ลบ.ม. ต่อวินาที ระดับน้ําต่ํากว่าตลิ่ง 6.72 เมตร แนวโน้มลดลงอย่างต่อเนื่อง
ส่วนสํานักชลประทานที่ 16 รายงานปริมาณฝนสะสมจังหวัดสงขลา อยู่ที่ 1,402.2 มม. คิดเป็น 71.5% ต่ํากว่าปริมาณฝนเฉลี่ยสะสม 28.5% ปริมาณอ่างเก็บน้ําขนาดกลางจังหวัดสงขลา จํานวน 3 แห่ง ปริมาณน้ําเก็บกัก 84.161 ล้าน ลบ.ม. ปัจจุบันมีปริมาณน้ํา 51.554 ล้าน ลบ.ม. คิดเป็น 61.26% และสภาพน้ําท่าในลุ่มน้ําอู่ตะเภาอยู่ในเกณฑ์ปกติ ตลอดจนมีการวางแผนเตรียมความพร้อมเผชิญเหตุและป้องกันอุทกภัยในพื้นที่เฝ้าระวัง ทั้ง 4 จังหวัด ได้แก่ จ.สงขลา จ.ตรัง จ.พัทลุง และ จ.สตูล มีการเตรียมเครื่องสูบน้ํา เครื่องผลักดันน้ําไว้ให้เพียงพอ
สํานักงานปลัดกระทรวงเกษตรและสหกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai